Ericus, Dei gracia regnorum Swecie, Dacie, Noruegie, slauorum gothorumque rex ac dux Pomeranie, vniuersis et singulis, ad quos presentes peruenerint, salutem et perpetuam in Domino caritatem. Quum ea, que pro augmentacione cultus diuini, et presertim pro sustentacione illorum, qui continue ante Dominum diuinis oracionibus assistunt, per progenitores nostros racionabiliter et prouide gesta sunt, jn quantum Deo auctore possumus eorundem progenitorum nostrorum vestigiis inherere volentes, nos pietatis oculis respicere condecet et fauoribus prosequi generosis. Quapropter habito¹ maturo consilio et consensv carissime matris nostre, domine Margarete, Dei gracia Valdemari, danorum regis, filie, ac dilectorum consiliariorum nostrorum, tam prelatorum quam nobilium regni nostri Swecie, donacionem seu concessionem juris patronatus ecclesie Borgha cum duabus capellis sibi annexis, dyocesis Aboensis, et alterius iuris cuiuscunque iuri regio in predicta ecclesia competentis,² per illustrissimum progenitorem nostrum³ regem Magnum, felicis recordacionis, monasterio ac conuentui Pades, Reualiensis dyocesis, factam, prout in ipsius litteris inde confectis plenius continetur, firmam, ratam et gratam habentes, ipsam auctoritate regali inuiolabiliter confirmamus futuris temporibus duraturam. Jn cuius euidenciam firmiorem sigillum nostrum vna cum sigillo carissime matris nostre predicte presentibus est appensum. Datum Nycopie anno Dominj mcccxcixº,⁴ die beate Marie Magdalene. (Under brefvet är med annan hand anmärkt:)⁵ Notandum, quod ecclesia Borgha cum capellis ante tempora Magni regis non erat regalis, sed beatus Hemmingus, episcopus Aboensis, ad supplicacionem regis predicti fecit ipsam regalem. Quo facto statim rex donauit ius patronatus, ymmo totum ius presentandi et prouidendi, conuentualibus Padensibus in Liuonia. Et in locum illius iuris patronatus constituit idem rex Magnus duos canonicatus in ecclesia Aboensi, scilicet in Tæsia et parrochie Perno. Sed successu temporis, regnante Alberto rege, quidam dominus Nicolaus Twreson, postea decapitatus in Abo, illas colonias de Tæsia reuocauit et sub tributo redegit consueto; et ille canonie cum suo nomine perierunt, et per consequens totum ius de parrochia Borgha in regem, vt premittitur, translatum ad episcopum Aboensem rediit, licet ex superabundancia dominus Magnus, olim episcopus Aboensis, ipsum ius patronatus a Padensibus redemit pro centum nobulis.